શનિશિંગળાપુરનું મંદિર હોય, સબરીમાલાનું અયપ્પા મંદિર હોય કે એવાંતેવાં હજારો હિન્દુ સ્થાનકો હોય-સ્ત્રીઓ(અને દલિતો)નું તેમાં કોઈ સ્થાન, સ્ટેક કે સે નથી અને વર્ણમાળાના નાકાં ઘસાય જાય તે હદે ચીંથરેહાલ થયેલી હિન્દુ પરંપરામાં આવી નાકાબંધી, સિતમખોરી અને અન્યાયધર્મિતાનો કોઈ તોડ પણ નથી. કેરળના સબરીમાલા મંદિરમાં સુપ્રીમ કોર્ટના આદેશ છતાં રજસ્વલા સ્ત્રીઓના પ્રવેશના મામલે છેલ્લાં ત્રણેક દિવસથી થઈ રહેલો હંગામો, હિંસા અને હાહાકાર તમે જોઈ શકો છો. શનિશિંગળાપોર મંદિરમાં તૃપ્તી દેસાઈ નામની એક ઝુઝારું મહિલાના સંઘર્ષ અને ઘર્ષણની કહાનીને તમે આ જ સંદર્ભમાં રિફર કરી શકો છે. તમે હાજી અલી દરગાહમાં મહિલાઓના પ્રવેશના મામલે કટ્ટર મુલ્લાં-મૌલવી-મુજાવર રચિત મઝહબી વાર્તાઓનો સંદર્ભ લઈ શકો છો. જેનો કોઈ બાયોલોજિકલ અવશેષ રહ્યો નથી તે સંત, સૂફી કે સત્વશીલ પુરુષના નામે ચાલી રહેલા કોઈપણ ધુપ્પલને તમે ચેક કરી શકો છો. ખ્રિસ્તી, ટુ બી પ્રીસાઈઝ રોમન કેથોલિકોમાં શા માટે કોઈ સિસ્ટર માસ(ધાર્મિક વિધિ કરી) કરી શકતી નથી તેવો સવાલ તમે બેઝીઝક કરી શકો છો અને ગળે ઉતરે તેવો કોઈ જવાબ વેટિકન કે પોપ પણ તમને આપી શકે તેમ નથી. તમે સવાલ કરો કે મુસ્લિમોમાં શા કારણથી મહિલાઓએ જ બુરખો પહેરવાનો? બલ્કે, મુસ્લિમ પુરુષો તેમના મોંઢાં કેમ ઢાંકેલાં રાખતા નથી? શા માટે મસ્જિદમાં ફક્ત પુરુષો જ નમાઝ અદા કરતા હોય છે? અલ્લાહ-ખુદા એક હોય તો મહિલાઓ માટે અલગ મસ્જિદ કેમ હોય છે? પુરુષ ત્રણવાર તલ્લાક બોલીને પરિવાર પરત્વેની આજીવન ફરજ અને જવાબદારીમાંથી છટકી જઈ શકે તેવી વ્યવસ્થા અલબત્ત, તેને કોણે કરી આપી? સ્ત્રી સ્વતંત્રતા અને શીલનો સરેઆમ ભંગ કરતી હલાલાની શૈતાની હરકત તમને એમ લાગે છે કોઈ સ્ત્રીએ ઘડી હોય?.